# A projekt bemutatása

## Fenntartható gyümölcstermesztés és borkultúra népszerűsítése Nagykanizsán

## A projekt célja:

A projekt fő célja a gyümölcstermesztés, a szőlőművelés és a borkultúra népszerűsítése Nagykanizsán. A projektben tervezett közösségi programokon keresztül további cél a hagyományos gyümölcskultúra megőrzése, illetve új innovatív technológiák, új irányzatok bemutatása az itt élőknek. Fontos cél, hogy a projektben tervezett programok hozzájáruljanak a helyi közösségek összetartozásának erősítéséhez, a közös élményszerzésen keresztül.

A projektben megvalósuló programok, előadások keretében a résztvevők átfogó ismeretre tesznek szert a gyümölcskultúráról, a fenntartható, ökológia gazdálkodásról. A rendezvényeken résztvevők megismerkednek a térségben termesztett őshonos illetve korábban a térségre nem jellemző egzotikus gyümölcsökkel, azok termesztésének lehetőségeivel. A programok során bemutatásra kerül az ökológia szőlészet és a bioborászat alapjai.

A borkultúra népszerűsítése érdekében az érdeklődők megismerkednek borkostolás alapjaival, illetve gasztronómia bemutató keretében ajánlásokat kapnak a megfelelő ételekhez illő borok kiválasztására.

A projekt során megvalósuló programok hosszútávú fenntartása az egyesület által biztosított.

**A projekt szükségességének alátámasztása, előzmények**

A gyümölcs, a szőlő- és borkultúra különleges helyet foglal el az emberiség történetében. A bornak Jézus adta a legmélyebb szimbólikus értelmet a keresztre feszítése előtti utolsó vacsorán, amikor a következőket mondta: *„Igyatok ebből mindnyájan, mert ez az én vérem, a szövetségé, amelyet sokakért kiontanak a bűnök bocsánatára” (Máté evangéliuma).*

A szőlőművelés és a bortermelés tradíciói és a bort övező mitológia, a szőlő- és borkultúra szoros kapcsolata az általános kultúrával, a történelemmel, a vallásokkal, a művészetekkel és a környezeti szépségekkel segítették elő azt, hogy a szőlő kitüntetett helyet foglaljon el a kultúrnövények, a bor pedig a mezőgazdasági termékek között. Az utóbbi évtizedben Magyarországon is egyre inkább erősödik az a folyamat, mely szerint a szőlő és a bor a társadalomban nemcsak gazdasági, hanem kulturális, civilizációs szerepet is betölt. A borászati hagyományok Magyarország nemzeti örökségének fontos részét képezik.

**Nagykanizsa a Zalai borvidék Mura-mente körzetéhez tartozik.** Térségünkben a gyümölcs illetve szőlőterületek egyre zsugorodnak, a „szőlőhegyhátak arca” megváltozott. A zártkerti gazdálkodást legtöbb helyen felváltotta az életvitelszerű lakhatás, illetve a hétvégi pihenőhely kialakítása.

A művelés alól kivont területek növekedésével arányosan a helyi közösségek szerepe is csökken. A hagyományok továbbvitele nem biztosított, a generációváltás nem történt meg. A társas kapcsolatok leépülése, az egyéni érdekek előtérbe helyezésére, az emberi kapcsolatok átalakulásához vezet. Mindezen okok miatt felértékelődött azon szerveződések szerepvállalása, akik a közösség fennmaradása érdekében tevékenykednek.

Nagykanizsán Miklósfa városrészben a **Közművelődési és Városszépítő Egyesület** 1989-ben alakult azzal a céllal, hogy összefogja, szervezze, a lakosság kulturális tevékenységét és mozgósítsa a helyben élőket a közösségi célok megvalósítására. Az egyesület fő célja, hogy ápolja a városrész hagyományait, közösségi programokat, rendezvényeket, fórumokat szervezzen. Az egyesület székhelye az egyesület tulajdonában álló Mindenki Háza, ez Nagykanizsa Megyei Jogú Város Miklósfai településrészének ún. „faluháza”, amit maguk a miklósfai emberek önkéntesen, saját erőből hoztak létre.

A miklósfai kulturális élet fellendítésében helyi szintű összefogásában, illetve különböző programok szervezésében végző egyesület fő tevékenységi köre mellett, kiemelt figyelmet fordít a közművelődési feladatok ellátására is. Az egyesület feladata klubok, csoportok támogatása, működésük biztosítása, továbbá fenntartható programok, rendezvények lebonyolítása.

További cél olyan színvonalas rendezvények szervezése, melyek távolabbi – sok esetben megyén kívüli – falvakból, városokból is Miklósfára invitálnak fiatalokat, felnőtteket egyaránt. A Mindenki Házában állandóan működő klubok és csoportok: Nyugdíjas Klub, Kertbarát Kör, MI-NŐK Klub, Miklósfai Ifjúsági Klub, Miklósfai Szirének Asszonykórus. A klubok, csoportok évente 100 eseményt szerveznek, aminek lebonyolítása gördülékenyen működik.

300 taggal Nagykanizsa egyik legnagyobb létszámú civil szervezetei közé tartozik. A tagság érdeklődési körének megfelelő klubokban tevékenykedik. Az egyesületnek az elmúlt 30 év eredményeit társadalmi munkával, önkéntességgel, összefogással sikerült elérni.

Az egyesületen belül **20 éve működő Kertbarátkör** tagsága hatalmas szakmai tapasztalattal bír a gyümölcs/szőlőtermesztéshez, borászathoz kapcsolódó előadások, programok, rendezvények szervezésében, lebonyolításában. A kertbarátkör működése során hozzávetőleg 50 borversenyt, 25 szakmai rendezvényt, és számos egyéb programot bonyolított le sikeresen.

Ahhoz, hogy a további évtizedekben fennmaradjon és fejlődjön a gyümölcskultúra Nagykanizsán, a projektben tervezett programok megszervezése, lebonyolítása szükséges. A programok által új célcsoport bevonása valósul meg, így hosszútávon biztosított a projekt eredményeinek fenntartása.

A **projekt keretében 6 db közösségfejlesztési program valósul meg 2022.06.30-ig.**

- bevezetés a borkultúrába:

- őshonos gyümölcsfák termesztése, egzotikus gyümölcsök meghonosítása

- ökológiai szőlészet és bioborászat bemutatkozása

- újkori szőlőbetegségek bemutatása

- a gyümölcsös, a szőlő innovatív növényvédelme

- ágaskordon tőkeművelés bemutatása

A projekt során megvalósul a programok népszerűsítéséhez kapcsolódó marketingtevékenység, promóció.

- meghívók, plakátok elkészítése

- közösségi média kampány lebonyolítása

A programok megvalósításához kapcsolódó eszközbeszerzés megvalósult.:

- beszerzésre került 1 db Gravitációs vízeltávolítású pohármosogató gép

- beszerzésre került 250 db borkostoló pohár